Атанас Семов

Атанас Марков Семов е български учен юрист, член-кореспондент на БАН, университетски преподавател и конституционен съдия. Кандидат-президент за президентските избори през 2011 година.
Роден е на 23 март 1970 г. в София. Син е на писателя, народопсихолог и общественик чл.-кор. проф. Марко Семов и на театроведката проф. Анастасия Савинова – Семова. Завършва Националната гимназия за древни езици и култури.
Доктор е по европейско право с дисертация на тема „Директен ефект и примат в правото на Европейския съюз“ (2007) и доктор на юридическите науки с дисертация на тема „Съдебна система на ЕС“ (2012). Доцент по право на ЕС в Софийския университет (2010 г.) с хабилитационен труд „Система на източниците на Правото на ЕС“ и професор (2017) с тритомен труд „Права на гражданите на ЕС“. Владее френски, английски и руски език.
Създател и ръководител (до 2018 г.) на Международната магистърска програма по право на Европейския съюз в Софийския университет. През 2012 г. получава отличието на ЕС „Катедра „Жан Моне“ (Jean Monnet Chair ).
Автор на 17 научни монографии, 32 учебника и учебни помагала, 77 научни студии и над 100 научни статии, съставител на 28 научни сборника и организатор на 17 международни конференции в Япония, Франция и България. Създател и редактор на Библиотека „Студии по Европейско право“ с над 50 издания.
Директор на Фондация „Институт по европейско право“ (до 2018 г.).
Гост-професор в Университета Бордо-ІV „Монтескьо“, Франция; Европейския университетски център в Нанси, Франция и Юридическия факултет на Загребския университет, Хърватия.
Заместник-председател на Българската асоциация по международно право (до 2018 г.). Съосновател и правен секретар (2000 – 2007 г.) на Гражданския комитет за защита на АЕЦ Козлодуй.
От 2012 до 2018 г. е вицепрезидент на Световния съвет на ядрените работници и експерти (WONUC), член (2009 – 2012 г.) на научния и издателски съвет на Международния журнал „Атоми за мир“ (Atoms for Peace International Journal, www.inderscience.com) и главен редактор (2012 – 2016 г.) на Международното списание по ядрено право (International Journal of Nuclear Law, www.inderscience.com).
През 2009 г. е избран за народен представител в XLI народно събрание (от партията Ред, законност и справедливост, РЗС). Заместник-председател на Парламента, член на Комисията по образование, наука и въпросите на децата, младежта и спорта и на Комисията по култура и медии и председател на Групата за приятелство България-Франция – от юли 2009 до януари 2010 г.
На 19 юни 2011 г. е избран от партията за кандидат за президент. На 11 юли на входовете на София се появяват билбордове с текст „Ще уволня Бойко Борисов“ (министър-председателя на страната). На 12 юли се появява интернет сайтът uvolnenie.org, където е обявено, че на 17 юли ще бъде разкрит човекът зад сайта, който се оказва Атанас Семов. Веднага след президентските избори през 2011 г. спира активна политическа дейност.
През 2014 г. издава художествената книга „И аз за Япония“.
В края на 2015 г. Семов е предложен от българското правителство за генерален адвокат в Съда на ЕС, но не е избран поради липса на достатъчно професионален опит на високо ниво. От март 2017 до октомври 2018 г. е член на Правния съвет към президента.
От 13 ноември 2018 г. е съдия в Конституционния съд на Република България от квотата на президента Румен Радев.
През ноември 2019 г. получава Голямата награда за цялостен принос в правото.
От 2021 г. е член-кореспондент на Българската академия на науките.
Семеен, с две деца.
Над 150 студии и научни статии и над 250 публикации в печата.